
[image: image2.jpg]Consell
de I’Audiovisual
de Catalunya





ACORD 43/2006, DE 25 DE GENER, DEL PLE DEL CONSELL DE L’AUDIOVISUAL DE CATALUNYA

Expedient núm. 01/A/2006 en relació amb el desenvolupament del concurs de la TDT local

1. El plec de clàusules administratives particulars i de prescripcions tècniques del concurs de gestió de la televisió digital local preveu en el seu apartat 15.1 que el president de la Mesa de Contractació, mitjançant el conseller primer de la Generalitat, trametrà al Consell de l’Audiovisual de Catalunya un exemplar de tota la documentació presentada pels licitadors en el sobre “A”, i la documentació que, en el seu cas, haguessin aportat els licitadors a petició de la Mesa de Contractació, als efectes que el Consell pugui emetre el corresponent informe preceptiu i vinculant.

2. El mateix apartat del plec de clàusules estableix que el Consell de l’Audiovisual de Catalunya haurà d’emetre el seu informe en un termini no superior a un mes des de la recepció dels sobres, la qual cosa significa que el plec garanteix al Consell la disponibilitat d’aquest període de temps als efectes d’estudiar la documentació rebuda i d’emetre l’informe. La previsió d’aquest termini també constitueix una garantia dels licitadors en la mesura que assegura que l’autoritat independent en l’àmbit audiovisual pot donar el seu parer disposant d’unes condicions mínimes i suficients per poder estudiar la documentació rebuda i emetre el seu informe. En qualsevol cas, és oportú recordar que aquest termini forma part del contingut del plec de clàusules i que el seu compliment esdevé, doncs, necessari, per al correcte desenvolupament del concurs.

3. En relació amb aquest informe i el termini per evacuar-lo, s’ha de tenir en compte que l’anunci de licitació del concurs (DOGC 4509, de 14 de novembre de 2005) ha fixat la data del dia 20 de febrer de 2006 per a l’obertura de les proposicions tècniques compreses en el sobre “B”, data en la qual s’ha d’haver resolt el tràmit d’admissió i exclusió dels licitadors en funció de la documentació aportada en el sobre “A”. Això significa, per tant, que l’informe del Consell en relació amb aquest sobre “A” ha d’emetre’s necessàriament abans del dia 20 de febrer de 2006.

4. Tanmateix, en data d’avui, la Mesa de Contractació encara no ha tramès al Consell la totalitat dels sobres “A” dels licitadors presentats al concurs i la documentació complementària requerida als licitadors, condició necessària perquè aquest organisme pugui elaborar el seu informe. Això significa, per tant, que hores d’ara no es pot complir el termini establert per emetre l’informe d’acord amb el que preveu l’apartat 15.1 del plec de clàusules.

5. D’altra banda, la mateixa clàusula 15, en el seu apartat 3, determina que la documentació del sobre “B” que no s’ajusti al que prescriu la clàusula 11 del mateix plec es tindrà per no presentada i decaurà la proposició formulada. Aquesta previsió té especial rellevància pel que fa a l’aplicació dels límits de concessió per demarcació i de concentració establerts a la normativa vigent, amb la qual cosa l’assignació dels programes públics esdevé una dada essencial a considerar quan un ajuntament concorri en la fase de concessió a particulars mitjançant la seva participació en una societat o unió temporal d’empreses.

Per tot això, el Ple del Consell de l’Audiovisual de Catalunya ha adoptat els següents,
ACORDS

1. Manifestar al conseller primer de la Generalitat de Catalunya la seva preocupació pel desenvolupament del concurs de la TDT local, pel que fa a al retard que s’està produint en l’aplicació de la clàusula 15.1 del plec i que afecta l’emissió d’informe del Consell en els termes que estableix la clàusula esmentada.

2. Instar la tramesa urgent de tota la documentació presentada pels licitadors corresponent als sobres “A” i de la documentació que, en el seu cas, hagin aportat els licitadors a petició de la Mesa de Contractació, als efectes que el Consell pugui estudiar-los i elaborar l’informe preceptiu i vinculant.

3. Sol·licitar l’adopció de les mesures necessàries i de manera especial la pròrroga del termini previst per a l’obertura del sobre “B”, per tal que el Consell disposi del termini establert al plec de clàusules per emetre el seu informe i perquè aquesta intervenció es pugui fer amb totes les garanties exigides per la seva funció institucional i per respectar escrupolosament totes les prescripcions del plec de clàusules.

4. Advertir de la necessitat que el Consell conegui l’adjudicació dels programes públics de la Televisió Digital local, amb caràcter previ a l’obertura del sobre “B”, als efectes d’aplicar les regles sobre pluralisme i concentració que requereix el concurs.

Barcelona, 25 de gener de 2006 

Josep M. Carbonell i Abelló                                    Antoni Bayona  Rocamora

President                                                                 Conseller secretari

